Papersnake/gushiwen huggingface dataset:
晚步清波门外
姚燮（清代）

湖气先城夕，城灯让月先。钟声随鸟散，水态借云妍。

独客茫茫思，吹衣袅袅烟。愿申荷芰约，携笛住鸥边。
送罗季能还延陵镇
刘宰（宋代）

眼底纷纷利欲昏，君心当与哲人论。
欲尘不染修茎露，世味逾轻太古尊。
朞有此亚当岁俭，寒冬何地不春温。
幡然不惮延陵去，季子清风百世浮。
和许表民湔江驿四题 其四
李新（宋代）

柳桥通窈窕，客辔按玲珑。蒲剑一溪绿，酒花双颊红。
陶与权宅观张于正山水图
袁凯（明代）

陶翁画图眼见稀，自言爱之重珠玑。清晨挂向草堂上，已觉几珠生烟霏。

苍梧云深众鬼泣，笠泽雨重群龙归。崖深谷黝望不极，独有黄鹄摩空飞。

飞来潭上啄丹实，牵动百尺藤萝衣。藤萝飘萧露石角，林西更见幽人扉。

幽人长年不出户，薇蕨短小身常饥。嗟嗟此是谁氏笔？张君吾友精天机。

君家祖父尽卿相，门户贵显中衰微。读书学古有至行，粉墨特用相娱嬉。

忆昔东城饮春酒，汪家林木含春晖。当时挥洒每见及，破屋往往增光辉。

自从丧乱尽失去，至今梦寐犹依依。偶来此处见此本，欲去不忍徒歔欷。

行当买船秋浦上，请君同作钓鱼矶。
寄刘世基用世基寄之忱韵
谢薖（宋代）

斲垩谁能鼻不伤，虎贲何取似中郎。吾人身健间何阔，昨日书来喜欲狂。

华屋不存长念昔，金蛇虽在莫干梁。几时烧烛留君语，更向东窗置一床。
和邻几馆宿观伯镇题壁有作
韩维（宋代）

城南饮骑散，君赴蓬山庐。
禁门肃清夜，飞阁何渠渠。
深沉漏下始，萧飒雨气馀。
俯仰河汉明，高情邈冲虚。
独怀同舍郎，被命分左鱼。
得州东南胜，绕郭生芙蕖。
苦嗟已留滞，三岁纷尘裾。
人生固不一，理亦相乘除。
或彼有所近，或此亦以疏。
冯唐匿郎署，白首常晏如。
方朔虽金门，避世等樵渔。
古来守道者，期不忘厥初。
但愿饮酒间，时读古人书。
嘉平月护送参赞海公统军赴藏 其三
和瑛（清代）

青海诸番道，兼衣夏月过。冰天无汗马，雷峤有埋驼。

地险达般岭，天通穆鲁河。噶达苏屹老，超蹀快如何。
福船行为俞总戎
庞嵩（明代）

去年六月终风恶，贼舟驶向河南泊。凶渠逆竖戈纷横，飞腥溅南严城角。

今年六月风气好，闽帅直向潮阳岛。鸣钲伐鼓总天声，凶残魂魄戈前倒。

一战玄钟再柘林，艨艟应击皆成沉。三战长驱向莲澳，如山楼橹失高深。

虐焰消磨十八九，长奔潜望马耳走。广兵犄角随火攻，渠魁竟缚俞君手。

俞君故是方叔俦，骐骥岂与骀驽侔。浙闽伊昔么么起，斩蛟窜鳄功名遒。

东隅莫问昨朝事，桑榆人识鲁阳辔。向誓此贼不俱生，三捷居然副初志。

老将料敌真吁谟，太平永巩帝皇图。先张之矢后脱弧，福兵福船云岂徒，福兵福船云岂徒。
和应之细雨
张耒（宋代）

朝烟和细雨，病眼暗难分。
有润物皆泽，无声人不闻。
绿连平野稼，翠杂乱山氛。
晚霁复何有，飘飘神女云。
贱日宿方顺桥
王以悟（明代）

万里北风急，弧辰度远乡。溪桥夹市断，云树接天长。

沽酒仆相劝，桃灯夜未央。追思昨岁夜，朋革满山堂。
二月二日友人王景万园中牡丹初发景万置酒邀余赏之因令作诗以发其不平之鸣为赋七韵
陈约（明代）

江南二月气初淑，牡丹叶抽攒媆绿。插竹成竿扶婀娜，筑台盈尺增发育。

不与桃李争春风，岂逐繁华共粗俗。待看淑气过艳阳，杏桃落尽无馀香。

数枝独殿百花吐，天然富贵轻寻常。万紫千红总俱后，芍药荼蘼颜亦厚。

吁嗟世事何不然，且尽花前一杯酒。
支离
黄遵宪（清代）

举鼎膑先绝，支离笑此身。穷途竟何世，馀事且诗人。

技悔屠龙拙，时惊叹蜡新。剖胸倾执血，恐化大千尘。
答林泉
白居易（唐代）

好住旧林泉，回头一怅然。渐知吾潦倒，深愧尔留连。

欲作栖云计，须营种黍钱。更容求一郡，不得亦归田。
和竖伯梅六题一孤芳二山间三雪中四水边五月
胡寅（宋代）

博山汤气馥笼寒，袅尽啼痕作醉欢。
赏去角巾从小垫，接{上四下离}何惜一生酸。
送危博士之官马平
徐熥（明代）

茫茫江水阔，相送片帆孤。炎海川途远，蛮天气候殊。

瘴烟发青草，云树黯苍梧。想到谈经日，三鳣坠有无。
为缘积压客求赞
释绍昙（宋代）

不假闻思修，巨闢圆通路。
更拟问如何，数珠木槌子。
江行七日阻风至繁昌，舍舟出陆二首
杨万里（宋代）

山行辛苦水行愁，只是诗人薄命休。
管取如今遵陆了，云开风顺水东流。
题徐季功画墨梅木犀二首六言 其二
周紫芝（宋代）

细雨欲催秋晚，幽花已著寒枝。似我江南九月，西风马上归时。
闻陷虏宫女所问
郑思肖（宋代）

尘污宫装粉不香，死生魂梦只昭阳。一逢人自南来者，垂泪殷勤问二王。
感事 其二
王中立（宋代）

归来江令头空白，远道金山泪暗垂。关月自低霜自落，樽前莫唱鹧鸪词。
块坐斋中有感
陆游（宋代）

败席凝尘懒拂除，况能作意去庭芜。读书眼力衰难强，对酒心庭薄欲无。

野寺钟鱼思下担，山邮鞍驮忆登途。颓然坐睡谁惊觉，寂寞西窗日又晡。
古鼎
释德洪（宋代）

器分三足真神物，具体而微有旨哉。我识地灵先献瑞，知公才业足盐梅。
诗送韩简仍学官于临浦呈劝其重修四子祠
王铚（宋代）

昔游临浦春正浓，小江萦委如无穷。
花浮千林锦绣幄，舟扬万顷玻璃风。
西施故乡擅佳丽，会稽秀气藏华稼。
是时山晴见真色，落日西南千万峰。
今情不尽古情在，恨迭晚妆眉晕重。
恨应但知倾国貌，无人能说亡吴功。
倘非绝态动君意，姑苏台上犹歌钟。
成功未甘归范蠡，素衣故国宁相从。
文公之孙重端世，衮衣门户推八龙。
官闲援毫来吊古，溪山顿为开愁容。
谪仙亦赋浣纱石，至今翠绢不停织。
浴池邀伴下瑶池，沾丐越女天下白。
风流昭洗待名流，有德于人当血食。
红心草葬旧金钗，黄陵庙成新石刻。
霞裙琼佩无消息，怨魄凄魂招不得。
一杯流水奠江蓠，苧萝山前已秋色。
清溪周高士芝房
王洧（宋代）

清溪贤好客，天付此芝房。
花竹四时景，轩窗几处堂。
云閒侵袂湿，泉冷带丹香。
曲水亭尤好，何时共禊觞。
过忠州访酆都观二首
李曾伯（宋代）

迥绝尘埃表，宁无造物司。
鹿驯贪客过，龙老恶人窥。
丹去炉仍在，云生洞愈奇。
归舟天尽际，杖履复何时。
疏山作糊饼草堂老师出语云色香味触具四尘且道糊饼具几尘是时众皆无语老师末后云大刀三十口以颂系其后
释慧空（宋代）

一处打开，五处捏就。中下之流，槌声断后。
移舟城东
刘攽（宋代）

厌闻九衢车马喧，泛舟初出城东门。阴虹吐雨水势怒，河声浩浩如雷奔。

棹工欢呼事拳捷，童稚变色愁惊魂。济危经险正当尔，安得拱默为希言。

虽无清泠可浣涤，喜见黄浊来原原。便风催橹两快意，千里万里何足论。
浣溪沙
韩偓（唐代）

拢鬓新收玉步摇，背灯初解绣裙腰，枕寒衾冷异香焦。

深院不关春寂寂，落花和雨夜迢迢，恨情残醉却无聊。
王文恭公挽词二首
黄庭坚（宋代）

宥密深黄阁，光辉极上台。
藏舟移夜壑，华屋落泉台。
雨绋谁为挽，寒笳故作哀。
伤心具瞻地，无复衮衣来。
季峰寺观瀑布龙潭作歌
姚浚昌（清代）

山忽飞行水忽止，谁为大块主张弛。神斤鬼斧削不成，走石流砂皆可喜。

破舟侧卧藏大壑，古盂偃仰沈潭底。银汉年年仰面看，只今知在深山里。

白龙喷沫怒幽阻，触断崩厓拔地起。若教变酒浇磊块，想注腹中亦如此。

妙境从来不可求，扁舟十过今游始。忽里瞿唐三百里，五月悬涛瀑相似。

坐疑天公压浊世，倒翻海水洗尘滓。飞雪奔雷又入眼，一瞥惊魂卅年矣。

头颅与水争洁白，世路崔嵬生尺咫。何似仙人绿云中，俯视五岳丘垤尔。

大巧无心奚足怪，奇处纷拿如黍累。归来寻磴望瀑源，佛阁僧堂半荆杞。

增减谁知千劫过，古今聚貉一丘比。请看石上满题名，十九询之骨同死。

相期信手掬神泉，共向人间伐毛髓。
时危
朱希晦（元代）

初闻群盗起河北，胡乃流毒江东西。落日空城见烟树，秋风满地喧霜鼙。

人忍贪残作蛇豕，畴能愤切诛鲸鲵。中兴自古须将相，济时有策安黔黎。
寄程漕
毛滂（宋代）

风流三老今无有，明珠双璧公其后。
长安初见紫微人。山阳途识生风手。
同时蜀艉共差迟，今日吴饿付忠厚。
吴饿欲饱谈笑了，要使嘉禾出稂莠。
紫微宾客多云霄，谁数诸侯牛马走。
黄金单尽会屠龙，白发鬅鬙成画狗。
绛衣玉具无处觅，将军纵在大夫取。
公归愿作水衡丞，敢厌督邮辞五斗。
春日
胡直孺（宋代）

风云吹絮柳飞花，睡起钩帘日半斜。四海随人双燕子，相逢处处作生涯。
巡按贺御史言事待罪次韵四首 其二
周瑛（明代）

柏府瞻风裁，天家惜羽仪。六经非驾说，三代是今时。

阙失应思补，灾祥或可移。夜来有封事，默与鬼神期。
普照寺
滕翔（宋代）

海翻波浪绕危峰，无尽岩前此界空。
不是灰心求佛者，片时艰住寂寥中。
题罗年能六友堂
魏了翁（宋代）

罗氏堂中六友图，要求纸尾数行书。
若於此味真知得，着甚言词乞与渠。
题佛阁三绝 其三
王十朋（宋代）

灵运本狂客，偶来莲社游。钟鱼听已厌，归去故园休。
赋得丹凤城南秋夜长
王士禄（清代）

丹凤城南秋夜长，关河寒近落微霜。不须锦字论长恨，自有清砧教断肠。

破衲沙头鸿欲去，拂云堆上草初黄。伤心却羡城边月，犹照深闺玳瑁梁。
三次刘寺韵赋张以道新居与约斋夹湖相望
项安世（宋代）

碧柳黄芦冷映门，荒陂寒水净涵村。
深深留殿朝常闭，肃肃行营夜不喧。
景似邱园宜避俗，事非风月总忘言。
平生故有闲吟分，何物堪酬造化恩。
题虞帝庙
陈宗礼（宋代）

南国熏风入帝歌，至今遗庙只嵯峨。
一天晓色怀明哲，四野春光想太和。
存古尚瞻虞衮冕，抚时几换禹山河。
海滨乐可忘天下，解写灵明是老轲。
秋日得王介甫书
诸葛赓（宋代）

数亩池塘一小亭，從容书札户常扃。
间开松菊花三径，时贮葠苓酒一瓶。
望去春痕青到水，飞来凫羽白边汀。
是谁日落吹长啸，犹有行人不忍听。
晚秋长沙蔡五侍御饮筵送殷六参军归澧州觐省
杜甫（唐代）

佳士欣相识，慈颜望远游。甘从投辖饮，肯作置书邮。

高鸟黄云暮，寒蝉碧树秋。湖南冬不雪，吾病得淹留。
送友人之楚
谢方琦（清代）

残雪梅花月满庭，送君移棹访湘灵。几行归雁云边断，无数寒山江上青。

罨画一尊虚载酒，武昌孤剑又侵星。平生漫说无同调，好向三闾吊独醒。
曾法量尝寄蒲萄追作一篇
王洋（宋代）

自分蔬肠甘苜蓿，那烦远骑送蒲萄。
青条自有悠扬势，甘液多因灌溉劳。
坐见满盘堆马乳，全胜千里惠鹅毛。
病来苦不胜杯杓，今日思君饮浊醪。
辞众偈
释净元（宋代）

会得祖师真妙诀，无得无物又无说。喝散乌云千万重，一点灵心明皎洁。
题扇 寝妇扇
徐积（宋代）

酒阑歌已阕，解佩灯先灭。罗帐隔清风，玉腕摇明月。
点绛唇 原无调名，兹据律补 永乐大典卷一万
程文海（元代）

短梦惊回，北窗一阵芭蕉雨。雨声还住。斜阳明高树。起望行云，送雨前山去。山如雾。断虹犹怒。直入云深处。
句
李焘（宋代）

平盖神仙院，武阳山水乡。
寄王赞学
司空图（唐代）

黄卷不关兼济业，青山自保老闲身。

一行万里纤尘静，可要张仪更入秦。
答杨又溪贰尹可大 其一
查元鼎（清代）

君当为世用，我本不求知。作客来瀛屿，相逢读好诗。

时艰心益壮，语伟格多奇。啸傲凌沧海，休嫌出处迟。
腊月十九日午睡觉复酣卧至晚戏作
陆游（宋代）

枕痕著面眼芒羊，欲起元无抵死忙。
拥被却寻初断梦，掩屏重拨欲残香。
雪云虽散寒犹紧，春意将回昼已长。
老去此身无著处，华胥真恐是吾乡。
得告后闲居候代小窗展卷终日萧然率成一律
胡承珙（清代）

药炉茶灶小徘徊，依旧埋头故纸堆。门不谁何无客到，笔非画诺已神来。

真看海上生明月，莫向风前奏落梅。为问宏农作啸客，不妨尊俎定常开。
五言送刘泌归建州
沈遘（宋代）

东都宦游客，风尘厌已久。欣然理扁舟，归雁不回首。

身与汴流下，心先淮波走。何时过江望，家山见孤嵝。

武夷天下名，众溪环左右。幽寻莫辞倦，胜事不可负。

逍遥其无几，官期谅难后。
次韵戴帅初村园杂兴二首
陈著（宋代）

新园本是无多地，几步低平几步高。
已逝江湖分雁啄，且从溪谷到龟毛。
远蒙运使度支以资政范公所寄黄素小字韩文公
杜衍（宋代）

希文健笔钞韩文，文为首阳山下人。
宁止一言旌义士。欲教万古劝忠臣。
颂声益与英声远，事迹还随墨迹新。
当世宗工复题咏，忧宜率土尽书绅。
故相府
罗公升（宋代）

擎天力尽午桥休，狐舞中庭草塞楼。
铁骑竟侵司马宅，金樵谁塞子房仇。
事关气数英雄老，位易翰坤史册羞。
故旧凄凉几人在，羊昙无泪到西州。
志宏复示秋意五篇次韵和之 其四
李纲（宋代）

秋风入虚堂，凄微带烟苇。堂中拙居士，湛然如止水。

默坐观是心，自觉无纤滓。不知读何经，但说舍利子。

心清闻妙香，天花散芳蕊。含容河沙界，方寸知几里。

神光常在目，妙响不离耳。处处获圆通，谁云钻故纸。
嘉靖癸巳余甲子既周戏集唐句二律自寿 其一
孙绪（明代）

绿杨如发雨如烟，家在枚皋旧宅边。世事茫茫难自料，清诗句句尽堪传。

丹台已运阴阳火，算老重经癸巳年。

日暮长堤更回首，何人倚剑白云天。
退居（一作退老）
孟郊（唐代）

退身何所食，败力不能闲。种稻耕白水，负薪斫青山。

众听喜巴唱，独醒愁楚颜。日暮静归时，幽幽扣松关。
小池
陆游（宋代）

荷锸庭中破嫩苔，清沟一派引泉来。
剪刀草长浮萍合，无数游鱼去复回。
次韵陈大监
王十朋（宋代）

中兴天子尤崇儒，众贤汇进如联珠。邹枚待诏萃金马，皋夔接武相俞都。

策士初期异人出，不尚虚文与声律。况当盛世多贾生，晁错岂容为第一。

自惭俗学非名家，遗经独抱居东嘉。齑盐太学浪十载，岂有文许时人夸。

刍言旅奏宸庭策，狂妄误蒙明主择。生天偶在千佛先，材劣名浮有馀责。

颍川丈人诗绝奇，长篇勉我毋趋时。欲报君恩答知己，胸中耿耿何当施。
升山寺
周朴（唐代）

升山自古道飞来，此是神功不可猜。气色虽然离禹穴，

峰峦犹自接天台。岩边折树泉冲落，顶上浮云日照开。

南望闽城尘世界，千秋万古卷尘埃。
将抵都门安平早发作
陆汝猷（清代）

长堤雨过绝尘埃，晓旭曈昽霁色开。万里都门原不远，五云深处是蓬莱。
颂古
释慧空（宋代）

梁魏山河本太平，无端容此老狐精。
九年皮髓分张尽，只履空棺更诳人。
山中无茶炭，暇则拾松枝诸物煮汤饮之，细数之五，有相助为理之意，因名曰五松汤
李寄（明代）

松毛松果兼松节，松梗松皮火亦香。天惠山中清受用，敕封处士五松汤。
送朱元晦游湘中
黄铢（宋代）

有美人兮，蹇何为兮中洲。
鸣玉佩兮，冠云章而远游。
浮沅湘而西蹠兮，因返睇兮层丘。
繄发轫之指期兮，歌予怀以送之。
粤大道之汩湮兮，嗟惟君兮何求。
唐虞远而不可见兮，凤鸟去兮衰。
翟朱之诡行兮，邹人拒而劙之。
竺老氏之猖披兮，浸淫渝而益非。
思正气之所繇兮，度百世而固然。
岂日夜而忘之兮，曰夫子之所传。
发丝丝其不斩兮，哇淫蔽兮莫开。
讫大振於兹时兮，余将从乎洛之湄。
主郁郁郁葱葱而无告兮，顾坐兆兮何知。
梏夜气而不存兮，外其良而四驰。
彼早兴而夕息兮，既日暖和而不能察也。
纷蠢蠢其倚靡兮，曰骛乱而莫之达也。
思存养而莫吾亏兮，所事天下而不忘繇。
致知自强兮，至天下以□览。
余初其性之兮，稽□坟而载陈。
仁与人其并致兮，道乌乎而远身。
刚柔之弛张兮，一气缭转而无息。
矫吾奠夫两间兮，又阴阳而与为一。
超无极而混沦兮，精凝融而以神。
卒变化而不穷兮，周流通乎九垠。
悲空言之无所底兮，固将推乎余所行。
杂椒兰惟并进君兮，终何乖异而不余信。
既鄙弃而不吴庸兮，徒渊潜以自珍。
岂不郁陶而思君兮，觊方来之以申。
时与时其未际兮，夷与裔兮得志。
□冠巾之易置兮，曾乐天而不云恚。
曾永慨以嗟咨兮，聊远举乎湘中。
即友声以自乐兮，盖将切偲以益其躬。
山九疑而在上兮，湘流奔其在下。
故仁智之所乐兮，遂倘佯而辞去。
超兮浮兮，心若谋兮。
{左日右旬}兮眄兮，目横分兮。
鸾凤并驭，羌不得留兮。
时未适当适，吾何为东周兮。
乱曰：汩兮沅湘，生秋风兮。
商行激御，白云东兮。
树木萎落，山郁盘兮。
风车雨轮，旌摇其行兮。
委蛇噎抑，多修艰兮。
白首倚户，思结棘兮。
信莫乐兮，君乎忘归兮。
送鄂州刑狱掾王懋元功罢官还海陵兼简金陵和
贺铸（宋代）

暖云芳草横塘路，送客何之官鄂渚。
江皋暑淫气如蒸，别来何之还海陵。
海陵鄂渚非吾土，每後君来先我去。
人无根蔕本悠悠，况指沧波是舟路。
君方少健我衰迟，局蹙辕间不自持。
因行寄声雁门远，岁暮敢亡林下期。
好去将无同语掾，行见春风花满县。
隐显它年不我遗，为续白莲社中十八传。
与苏州守十诗以兵卫森画戟燕寝凝清香为韵 其九
周麟之（宋代）

青衫飘泊江海生，十年篷底载我行。每逢胜地一长望，江山举目难为情。

登楼几作仲宣赋，在野犹带倪宽经。迩来困甚几执热，愿焉一濯秋风清。
睢阳庙
成性（明代）

玄元庙里泪初收，回首江淮水乱流。结垒自能全大节，九重谁与赞奇谋。

力扶社稷心长在，气塞乾坤恨未休。今日祠前瞻拜处，凛然遗像肃清秋。
丞相孟夏祗荐南郊纪献十韵
郑谷（唐代）

节应清和候，郊宫事洁羞。至诚闻上帝，明德祀圆丘。

雅用陶匏器，馨非黍稷流。就阳陈盛礼，匡国祷鸿休。

渐晓兰迎露，微凉麦弄秋。寿山横紫阁，瑞霭抱皇州。

外肃通班序，中严锡庆优。奏歌三酒备，表敬百神柔。

池碧将还凤，原清再问牛。万方瞻辅翼，共贺赞皇猷。
园中即事二绝
喻良能（宋代）

锦园无十亩，缓步足登临。
弄月波涛细，爱山花木深。
寄巨山
刘子翚（宋代）

分携六换禁城烟，梦也慵飞到日边。
采笔尚怀貂可续，冰衔时许雁遥传。
紫薇院静君宵直，绿苎村深我昼眠。
会身急流归亦好，双筇同访幔亭仙。
清晓升琼台顶石崖有仙人脚迹
高似孙（宋代）

乱石排天倚岚壁，苔痕不犯松乔迹。
上通群帝集台斗，下鉴十洲通碣石。
树呼清风杂今古，山遗宿润从开辟。
丹翁曾同玉女醉，樵者亦见仙人弈。
云飞磴道晴掩冉，露湿衣裳香滴沥。
洞中灵君来不来，鹤归冲落桃花碧。
送西湖书院赵山长
方回（元代）

东南大郡莫如杭，其西有湖夸钱唐。
两贤刺史一隐士，春秋祠钱专烝尝。
芙蓉杨柳鸥鹭傍，四时不绝炷瓣香。
后来好事者不作，屋摧阶圮莓苔荒。
钱唐城中十万户，自古无人兴书堂。
一朝书堂突兀起，鸱吻大殿环修廊。
其上高阁觚棱骧，其下丰碑镌琳琅。
香山东坡和靖叟，三像野服无金章。
寓意贵德不贵爵，高风大节遥相望。
诸生大带冠昂昂，遴选师儒恢典常，
文星烨煜教雨滂。谁其为此参预老，
百世不朽徐子方。赵君牵联同不朽，
首助膏腴五百亩。
题罗浮春色图
袁昌祚（明代）

胜景堪携赠，朱明四百峰。蕙烟依砌碧，花雨落溪红。

舄去惊飞燕，岩虚忆卧龙。梅花清入梦，飞绕五湖东。
堂前东偏松棚清荫可爱为赋五言八句
虞俦（宋代）

问讯苍官旧，掀髯肯见临。
笑谈驱酷暑，朝夕托清阴。
便引夷风至，宁容盾日侵。
北窗高卧处，靖节是知音。
秋移宛丘牡丹植圭窦斋前作二绝不秬秸和
张耒（宋代）

千里相逢如故人，故栽庭下要相亲。
明年一笑东风里，山杏江桃不当春。
五男父
周紫芝（宋代）

白头垂垂五男父，一生辛勤立门户。五男炊白割红鲜，阿翁采薪供五男。

悲风惨惨寒日暮，翁入采山遭猛虎。猛虎磨牙卧道边，五男持戟谁敢前。
李五席送李主簿归西台
韦应物（唐代）

请告严程尽，西归道路寒。欲陪鹰隼集，犹恋鶺鴒单。

洛邑人全少，嵩高雪尚残。满台谁不故，报我在微官。
野步十首
陈普（宋代）

潇洒枯藤老屦，行行只复行行。
泥路野人屐迹，石桥流水琴声。
登晴川阁
杨豫成（清代）

江汉双流合，登临眼界开。烟波横极浦，云树拥层台。

一笛仙人渺，千帆估客来。芳洲鹦鹉近，作赋愧无才。
次韵张县丞贺三贡士
许景衡（宋代）

贡籍初登郡学生，海隅草木也欣荣。一乡三秀真希阔，大笔千言岂猥并。

乐育从来推绛帐，作新何止换丹楹。会看腾跃如夫子，淡墨高高揭姓名。
金华道中忆君谦
文林（明代）

远别轻千里，经行历万山。
思君终夕坐，出守几时还。
堤柳吹花尽，溪云过雨闲。
南峰著书处，梦里更跻攀。
临邛张夫人之葬某既先事为之识竁今日月有时
魏了翁（宋代）

殗叶重葩两大门，只凭道义世昏姻。
养成气质槐为芷，发见仪容竹有筠。
自是子能为国士，何须女必嫁官人。
世衰俗薄昏成市，三复碑铭愤满巾。
酬伯氏再用前韵
王洋（宋代）

自方国小难回袖，不畏秦强欲奏盆。
遥想调琴堂上日，仁风曾使满千门。
菩萨蛮
张鎡（宋代）

层层细剪冰花小。新随荔子云帆到。一露一番开。玉人催卖栽。

爱花心未已。摘放冠儿里。轻浸水晶凉。一窝云影香。
解梁别李氏女子晚宿静林寺 其三
赵鼎（宋代）

森森竹树晓生寒，病怯秋衾梦易阑。欲驾征鞍慵未起，卧听渔鼓吼空山。
送许子礼吏部湖南漕
张扩（宋代）

家传康济妙才猷，祗合怀铅近冕旒。漫有姓名连省户，不妨旌节案南州。

兵储自古难为策，民瘼于今岂待求。小试书生肥国手，未多地上见钱流。
游仙一十九首 其四
郭祥正（宋代）

至道不由学，颓龄安可住。宿命无纤罹，重玄乃遐悟。

鲜明女萝裙，致我火浣布。稽首存至诚，欣会如所度。
拟唐长安春望
黄闰（明代）

南山晴望郁嵯峨，上路春香御辇过。
天近帝城双阙迥，日临仙仗五云多。
莺声尽入新丰树，柳色遥分太液波。
汉主离宫三十六，楼台处处起笙歌。
朝中措（为云庵寿）
侯置（宋代）

年年重午近佳辰。符艾一番新。满酌九霞奇酝，寿君两鬓长春。

闺中秀美，何如赋得，林下精神。早办荆钗布袖，共为云水闲人。
奉和圣制幸韦嗣立山庄
刘宪（唐代）

非吏非隐晋尚书，一丘一壑降乘舆。

天藻缘情两曜合，山卮献寿万年馀。
送郭子程湖州收父骨还庐陵
张昱（元代）

事亲尽礼谁非孝，岂愿遭逢世道艰？千里风尘音问隔，十年父子梦魂间。

首丘自负终天痛，函骨宁期此日还？地下老翁应自慰，免将遗憾在他山。
曾甥同游溪园 其二
韩淲（宋代）

笑花香里绿荷风，暑气初回日未中。老去酒杯随处好，戎葵尤占水边红。
寄碧瑶山房
蔡槃（宋代）

市声不到处，作屋僅三间。
洗砚添新水，开窗放远山。
湿云侵树黑，疏雨蚀苔斑。
近有间生活，吟编手自删。
夜飞鹊慢
卢祖皋（宋代）

骄嘶破清晓，分恨临期。花下恁月明知。余光是处散离思，最怜月霭霏霏。牵衣＿弹泪，问凄风愁露，划地东西。留鞭换佩，怕匆匆、已是迟迟。

凉怯几番罗袂，还燕别文梁，萤点书帏。一自秋娘迢递，黄金对酒，争忍轻挥。新来院落，雁难寻、帘幕长垂。怕凋梧敲径，惊回旧梦，应也颦眉。
水调歌头·野趣在城市
李昴英（宋代）

野趣在城市，崛起此台高。谁移蓬岛，冯夷夜半策灵鳌。十万人家甃碧，四面峰峦涌翠，远岫拍银涛。插汉笔双塔，簸两叶轻舠。我乘风，时一到，共嬉遨。江山无复偃蹇，弹压有诗豪。宝剑孤横星动，铁笛一声云裂，寒月冰宫袍。沧海一杯酒，世界眇鸿毛。
渡淮春晓
张祥鸢（明代）

朝辞桐柏水，时序又殊方。
河抱中原转，天围远树苍。
绪风啼鸟变，红雨落花忙。
坐惜春芳晏，高歌西日黄。
句
卞震（宋代）

芳草又牵为客恨，白云空寄未闲心。
酒边戏作
楼钥（宋代）

未年六十已言归，七十重来自觉痴。
未报君恩归未许，樽前羞听摸鱼儿。
春晴
王安石（宋代）

新春十日雨，雨晴门始开。
静看苍苔纹，莫上人衣来。
病中谢亲友四首 其二
俞德邻（宋代）

生平性嗜客，病不废应酬。终然瘦骨立，欲语气不收。

客多语嘈瘦，两耳鸣啾啾。登床就偃息，客语或未休。

客意岂不佳，而我自作忧。奈何坐客去，床下多斗牛。
寒食祀坟二首 其二
韩琦（宋代）

太行山下列儿孙，重叠千峰浪势奔。近麓萦回藏胜地，先坟长远得安村。

虽荣不及丰亲养，更病须来洁祭樽。欲使族中知尽力，各思忠孝大吾门。
寿丞相
任希夷（宋代）

春到三旬物物鲜，桃花如锦柳如绵。
千春乐事生中旦，长占中和一日前。
初夏病起晓步东园二首
杨万里（宋代）

低枝碧李压人头，过雨黄梅满道周。
红日漏云初试暑，绿阴酣露已偷秋。
金铜仙人辞汉歌周伯宁同赋
刘炳（明代）

汉家黄金如土积，铸作仙人一千尺。缑氏山头晓日红，太一祠前露华碧。

璚浆凝彩剪云凘，玉屑无痕浸寒液。安期日日候神仙，王母朝朝见凫舄。

千门万户建明光，上苑南山绕柏梁。春满甘泉千树绿，波涵太液百花香。

白麟朱雁呈祥瑞，宝鼎芝房荐乐章。诏遣卫青将骠骑，使通司马拜中郎。

待边亲驻狼居外，出塞兵藏马邑旁。龙马锦鞯来上谷，蒲萄银瓮出西凉。

李陵台畔西风冷，苏武坡前落日荒。暮年始下轮台诏，思子宫前双泪绕。

壮志凄凉天下悲，巡幸东从海上回。封祠无成还碣石，长生不复望蓬莱。

鼎湖龙去秋萧瑟，金凫银雁灯如漆。空遗弓箭惨无神，青龙使者宫车出。

万牛如山千里来，老泪裂眦铜仙摧。前车未改后车辙，昔人不尽今人哀。

伤心秋草茂陵苑，又见东风铜雀台。
赋雪
虞俦（宋代）

风回雪急巧穿帷，黄竹歌残更敛眉。
燕集几家寻鹄鹭，猎围何处问狐狸。
长饥政自愁黄独，高卧谁能管窃脂。
赖有寒梅为老伴，也应冻减一分肌。
和东川王相公新涨驿池八韵
刘禹锡（唐代）

今日池塘上，初移造物权。苞蔵成别岛，沿浊致清涟。

变化生言成，蓬瀛落眼前。泛觞惊翠羽，开幕对红莲。

远写风光入，明含气象全。渚烟笼驿树，波日漾宾筵。

曲岸留缇骑，中流转彩船。无因接元礼，共载比神仙。
半身达磨赞
释道璨（宋代）

毒药医不活，风雪冻不死。
自己欠一半，说甚传宗旨。
天自天，地自地，
枉自东游十万里。
和馆阁诸公游池韵
彭汝砺（宋代）

达士超然独若遗，赋诗行酒似儿嬉。一杯相属非人力，四者难并异昔时。

高柳去随波斗绿，啼莺未与燕为期。春晴岂但群公乐，万物纷纷总自私。
云谷二十六咏 其七 云庄
朱熹（宋代）

小丘横翠几，层嶂复嵯峨。释耒闲来看，岩姿此处多。
送杨於陵归宋汴州别业
刘长卿（唐代）

半山溪雨带斜晖，向水残花映客衣。旅食嗟余当岁晚，

能文似汝少年稀。新河柳色千株暗，故国云帆万里归。

离乱要知君到处，寄书须及雁南飞。
复至曹娥堰寄剡县丁元珍
王安石（宋代）

溪水浑浑来自北，千山抱水清相射。
山深水急无艇子，欲从故人安可得。
故人昔日此水上，樽酒扁舟慰行役。
津亭把手坐一笑，我喜满怀君动色。
论新讲旧惜未足，落日低徊已催客。
离心自醉不复饮，秋果寒花空满席。
今年却坐相逢处，怊怅难求别时迹。
可怜溪水自南流，安得溪船问消息。
长门怨
魏奉古（唐代）

长安桂殿倚空城，每至黄昏愁转盈。旧来偏得君王意，今是无端宠爱轻。

窈窕容华为谁惜，长门一闭无行迹。闻道他人更可怜，悬知欲妒终无益。

星移北斗露凄凄，罗幔襜襜风入闺。孤灯欲灭留残焰，明月初团照夜啼。

向月唯须影调逐，不如畴昔同八屋。云浮彫练此城游，花缀珠衾紫台宿。

自从捐弃在深宫，君处芳音更不通。黄金买得《长门赋》，祇为寒床夜夜空。
清平乐
曹勋（宋代）

赵家燕燕。宜在昭阳殿。春入馆娃深宫宴。秀色从来未见。

浅颦轻笑都宜。临风好是腰肢。今夜松江归路，月明愁满清辉。
俚言奉送大司徒白翁毕老先生昼锦
孙之獬（明代）

石头王气藉公扬，突尔县车鬓未苍。供茹芝探四皓紫，欲分金乏雨疏黄。

勒名鼎上虫鱼瘦，赐浣湖中烟月长。只恐东山栖不稳，九州转运苦戎羌。
周绮生移居
姚粦（明代）

篱落借春城，盘纡觅路生。
瓶花携旧蝶，邻树唤新莺。
粉院宜妆好，虚窗叶句清。
寻常门外草，一倍搅人情。
颂古九十八首
释印肃（宋代）

驴嘶马唤不回头，古佛光中未肯休。
解道探机无别物，相逢聊示指端头。
春日杂言十一首
赵蕃（宋代）

晚欣斜日照茅檐，意谓新晴已可占。
雨脚晓收云更合，阳乌将出尚窥觇。
和王大观寄张仲巽
苏颂（宋代）

内使名卿话昔游，高谈术略气横秋。
边亭一别嗟淹久，故眼相看重唱酬。
旧德朝端方见用，清才关外苦难留。
腰间鞶绶频加宠，几见新头代故头。
勉谢自明
杨时（宋代）

少年力学志须彊，得失由来一梦长。试问邯郸攲枕客，人间几度熟黄粱。
雪中读诚斋荆溪诸集成古诗二十韵奉寄并呈吴仲权
赵蕃（宋代）

云埋怀玉山，风断群玉府。霰声欻成跳，雪陈翻已舞。

槎牙粲瑶林，突兀森琼户。山差丈人行，鸟绝兄弟语。

初看失南东，旋觉迷仰俯。恍疑群仙下，直谓阴灵聚。

回沾须萧骚，细著衣褴缕。履穿不能曳，筇冻莫可拄。

书窗偶朋会，诗册随意取。诚斋入讽咏，思隐记称许。

甘能膏齿颊，清且醒肺腑。讵须割蜂房，底用煎茗乳。

非惟雪花同，又并梅花妩。调孤匪相寒，法凛由思苦。

想应当此时，有句肯易吐。平明入贺回，马向章台拊。

过午下直迟，手映玉柄麈。同僚有同社，久已齐白甫。

长别漫长怀，何因似郊愈。风引故能亲，云披禽先睹。
晚眺二首 其二
方一夔（宋代）

隔江斗入白云村，分我閒云伴绮园。月鹊自惊翻舞影，露虫相吊洗啼痕。

穷通蜍玉横书案，得失枭卢转采盆。可惜床头枕客道，萧萧奔马醒吟魂。
桃源忆故人
史达祖（宋代）

双鸳蹙月天津近。归后嫩情常剩。灯市一年愁凝。心共梅花冷。

网尘洞户春沉静。衰尽冶游情性。羞见素娥娇影。明似愁鸾镜。
晓游香界寺即事杂咏 其一
弘历（清代）

香界山庄一岭分，清游减从羽林群。趁凉侵晓盘层磴，恰见红丸上海云。
洋州三十景 其十二 无言亭
鲜于侁（宋代）

物来言有应，事去言自忘。翛然一榻上，聊可傲羲皇。
宿黄仙观兵火焚荡之馀惟一殿突兀犹在黄仙盖与许旌阳同时飞升者
陆游（宋代）

拔宅翛然上碧虚，神仙岂亦爱吾庐。重门不改云山色，古殿犹存劫火馀。

翠木萧森高蔽日，黄冠贫窭自畦蔬。残年安得长来此，一椀松肪读隐书。
毕卓瓮间图
郑思肖（宋代）

醉玉颓来欲化仙，一洼和气蔼芳妍。
终宵自向华胥去，吏部何曾瓮下眠。
上饶使君关蓬石永丰使君高贞复邀集观泉亭 其二
何吾驺（明代）

生平酷有王濛癖，此日方知陆井茶。使君为政如泉水，自我来井试雨芽。

天下素心人共照，吾侪雅事会须誇。婆娑夜色忘归晏，一路搴帷听晓鸦。
浪淘沙 双峰书屋海棠盛开，作小词以志感
庄盘珠（清代）

梦断小红楼。宿雨初收。闹晴蜂蝶上帘钩。一院海棠春不管，侬替花愁。

吟赏记前游。转眼都休。风前扶病强抬头。知道明年人在否，花替侬愁。
禅人并化主写真求赞
释正觉（宋代）

坐忘是非，默见离微。
佛祖之陶冶，天地之范围。
髑髅眉底眼，空劫句中机。
青原赭色麒麟步，药峤金毛师子威。
相逢捉手，大道同归。
颂
释守芝（宋代）

北斗挂须弥，杖头挑日月。
林泉好商量，夏末秋风切。
天开岩
王随（宋代）

栖霞山后峰，天开一岩秀。
中有坐禅人，形容竹柏瘦。
饥餐岩下松，渴饮岩上溜。
爱步岩室前，白云起孤岫。
阁试抵璧捐珠
于慎行（明代）

赵氏有良璧，连城不可索。抱之会渑池，鼓瑟声何迫。

魏侯得明珠，径寸馀光泽。照彼辚辚车，不阻函关轭。

哲王固有贵，所贵非瑰奇。请观垂裳后，帝则昭良规。

四表谅已格，列辟咸师师。犹惇玩物儆，惕若兴遐思。

晔晔结绿珍，丸石投空谷。辉辉明月光，湮潭委鱼目。

岂不怀至宝，怀宝倾天禄。宫中径寸珠，可易千人粟。

宫中盈尺璧，可筑千家屋。珠饥不可食，毋自枵民腹。

玉寒不可衣，无裤歌声蹙。所以唐虞理，光华烛海隩。

澹然宝无为，茅茨坐穆穆。
蝶恋花 春阴，拟六一
姚华（清代）

连日春寒花可数。旋暖旋阴，拟作清明雨。已过清明晴有絮。

花开花落春先暮。

容易肯教春便去。珍重余寒，春是天留住。莫急催花花下鼓。

露英才午看成故。
丙申中秋不见月
朱弁（宋代）

中秋万里月，何处驾冰轮。底事隔年会，不怜今夕人。

兔疑停杵臼，蟾岂避风尘。默识常娥意，氶平赏更新。
代送张宪副仲明致政还楝庄
苏葵（明代）

群鹤下阶除，饮啄恒依人。一鹤忽飞去，翩翩脱嚣尘。

仰盻不可从，长颈空延伸。遂作相送鸣，戛然彻苍旻。

鹤飞向何之，不集松与筠。婆娑楝吐花，结实枝头殷。

鹓雏嫌腐鼠，啄食时时臻。鹤投楝花丛，恰与鹓雏邻。

行藏各有志，以道为持循。送送难为情，酩酊河之漘。
二月十七日偕宾旸市饮二首
方回（元代）

无官岂畏犯金科，饮量真能海纳河。
人老自于春色淡，花开最恨雨声多。
向来伴侣今都尽，乃后光阴复几何。
更挈残樽趋曲巷，小姬摘阮和燕歌。
吾家 其二
于石（宋代）

明月成三友，青山结四邻。家贫猿执爨，林静鸟司晨。

好竹能医俗，幽花不媚人。盘餐何所有，春韭与秋莼。
伏虎坛
胡融（宋代）

顗公天人师，猛虎屡欲瞋。
形体掘槁木，鸷心化为仁。
猥厕龙象侧，而作猫犬驯。
砺齿怖天魔，掉尾迎山君。
西伯困羑里，仲尼畏匡人。
人心害贤圣，宁与猛虎邻。
登润州城
胡宿（宋代）

城壁起山根，楼梯易黯魂。雄风摇碧浸，画角吊黄昏。

一带分江纪，双峰点海门。东方瞻宰树，秋色暝前村。
题简掾辨诬卷后
张昱（元代）

种兰杂荆棘，棘长伤兰根。结交或匪良，中道生谤言。

所以明哲或，慎之非一门。美玉累卞和，明珠诬马援。

终焉各有辨，暂屈宁为冤？
送王书记归邠州
刘得仁（唐代）

陈琳轻一别，马上意超然。来日行烦暑，归时听早蝉。

阴云翳城郭，细雨紊山川。从事公刘地，元戎旧礼贤。
新晴泛舟至近村偶得双鳜而归
陆游（宋代）

秋风一夜老汀苹，剡曲稽山发兴新。
青嶂会为身後冢，扁舟聊作画中人。
园林摇落知寒早，父老逢迎觉意真。
归舍不妨成小醉，眼明细柳贯霜鳞。
外姑湛节母冯太君八十大寿时旌表初至二首 其一
陈恭尹（清代）

方圆并画古难能，况挽颓晖转日升。宗祏已新先世庙，佛龛勤礼六时灯。

心空万虑皆如烛，泪尽他年尚作冰。犹有橐装馀产在，春秋留得与云仍。
次韵寄茅山张伯雨 其二
萨都剌（元代）

天际三峰翠色浮，更于何处觅瀛洲。也知方外神仙好，不识人间儿女愁。

白犬吠人惊夜鬼，珠帘捲雨入明楼。挂冠何日寻高隐，竹杖芒鞋绝顶游。
清远舟中寄耘老
苏轼（宋代）

小寒初度梅花岭，万壑千岩背人境。
清远聊为泛宅行，一梦分明堕乡井。
觉来满眼是湖山，鸭绿波摇凤凰影。
海陵居士无云梯，岁晚结庐苕水湄。
山腰自悬苍玉佩，野马不受黄金羁。
门前车盖猎猎走，笑倚清流数鬓丝。
汀洲相见春风起，白苹吹花覆苕水。
万里飘蓬未得归，目断沧浪泪如洗。
北雁南来遗素书，苦言大浸没我庐。
清斋十日不然鼎，曲突往往巢龟鱼。
今年玉粒贱如水，青铜欲买囊已虚。
人生百年如寄耳，七十朱颜能有几？
有子休论贤与愚，倪生枉欲带经锄。
天南看取东坡叟，可是平生废读书。
席上探题二首
范祖禹（宋代）

红蕉花谁植，风流太守家。
烁烁犀灯燃晚雨，亭亭蜜炬照晴霞。
寄阁老刘舍人
欧阳修（宋代）

梦寐江西未得归，谁怜萧飒鬓毛衰。
莓苔生壁图书室，风雨闭门桃李时。
得酒虽能陪笑语，老年其实厌追随。
明朝雨止花应在，又踏春泥向凤池。
昝舍人锦江泛舟
汪元量（宋代）

舍人与客放船开，网得鲸鱼饷酒杯。
西川锦雀甜如蜜，录事相分二百枚。
明智寺
王陶（宋代）

邃壑重峦十里过，天围佛境隐岩阿。
傥来功业忘情久，暂到山林结意多。
立春日山西纪石二使君陈程二阃帅邀游吹台同张职方赋
朱睦㮮（明代）

骢马寻芳出，高台野望同。人皆惠连辈，地即孝王宫。

宴对幽林雪，歌馀大国风。断垣苍藓合，遗沼碧流通。

日转平芜外，春归远树中。今朝逢赋客，怀古意何穷。
雪中偶书
郑刚中（宋代）

几日山头腊雪飞，人生悲乐自随宜。抱衾万感客无寐，踏湿孤灯僧夜归。
溪行寄王震
张九龄（唐代）

山气朝来爽，溪流日向清。远心何处惬，闲棹此中行。

丛桂林间待，群鸥水上迎。徒然适我愿，幽独为谁情。
早起
吴儆（宋代）

积雨霁穷秋，柴扃立清晓。
溪光照烟岫，未觉秋容老。
溪边乌臼林，他日没飞鸟。
浓绿半枯枝，殷红乱衰草。
摇落想骚人，洞庭风嫋嫋。
题甘河遇仙宫
商挺（元代）

子房志亡秦，曾进桥下履。
佐汉开鸿基，矻然天一柱；
要伴赤松游，功成拂衣去。
异人与异书，造物不轻付。
重阳起全真，高视乃阔步，
矫矫英雄姿，乘时或割据；
妄迹复知非，收心活死墓，
人传入道初，二仙此相遇。
于今终南下，殿阁凌烟雾，
我经大患余，一洗尘世虑，
巾车徜西归。拟借茅庵住。
明月清风前，曳杖甘河路。
句
李艾（宋代）

江声捲出风雷去，山色携将图画来。
貌雪诗
萧统（南北朝）

既同摽梅英散，复似太谷花飞。密如公超所起，皓如渊客所挥。

无羡昆岩列素，岂匹振鹭群归。
墨梅 其三
释居简（宋代）

省力寻春愈出奇，窥篷图上看新诗。杀风景问春知否，两手风霜一样龟。
代王侍郎送程尚书赴信州三首 其三
张嵲（宋代）

君王钟意抚斯民，不惜朝端屈老臣。连锦麾毫千字宠，黄金横带万钉珍。

长安日近恩光迩，刺史天高惠政新。我愧仙岩旧猿鹤，依然轩冕缚閒身。
石门小泊
张镃（宋代）

近村非少茂林枝，十二乌巢一树栖。
应恐此间难觅句，预先留作我诗题。
玉女摇仙佩 次柳屯田韵
吴湖帆（清代）

花心可可，草色绵绵，艳指湘裙联缀。几度情关，三生缘果，只惜负伊佳丽。

枉把红儿比。使罗虬覆掌，轻翻偏易。便相讶、蛾眉淡扫，惟恐脂痕粉迹无已。

嫣然暂回眸，笑靥盈盈，何妨薄媚。

还自露华俊约，雾阁春风，缱绻深深难弃。恨晚恰逢，相怜多感，似值双成齐美。

怎禁身亲倚。况珠玉吞吐，商量文艺。藉彼此、风流事畅，好生消受，许多情意。

会心誓。从休浪掷鸳鸯被。
临江仙（代闺怨）
刘镇（宋代）

荡紫飘红芳信断，都无人间秾纤。吟鞭倚醉问凉蟾。香消金缕篆，压压宝妆奁。

梦峡朝云飞不到，一春离绪厌厌。却疑归燕碍重帘。心期花底误，眉恨柳边添。
留题云顶
冯时行（宋代）

山如虬龙来，渴饮金渊水。
水竭欲飞去，骧首振鳞尾。
壮哉老头陀，奋迅咄使止。
左手揽其角，右手持其耳。
压以大兰若，宛转不得起。
跏趺盘石上，颐指役万鬼。
至今五百载，金碧半天倚。
檀施走两川，浇钵日万指。
我来过其下，柴车为一柅。
周览三叹息，仰止百拜跪。
凭高抚浩荡，霜天净无滓。
幽怀散百虑，老眼卷千里。
因知大力量，建立乃如此。
德大无小试，器薄戒远便。
不闻力扛鼎，但见橛撼螘。
感彼上人者，不觉泪盈眥。
送庆基叔德上犹二绝
杨万里（宋代）

六十慈亲路一千，郎君归省又何年。
赠行句子真聊尔，且折垂杨当赠鞭。
次韵范石湖田园杂兴诗六十首 秋日十二首之九 其四十五
凌云翰（元代）

酿酒盈缸粟满仓，秪将辛苦度星霜。诗书教子如何似，羡杀燕山窦十郎。
古意十四首 其十三
章云心（宋代）

逝川常东流，白日易西没。悠悠天地间，二物何飘忽。

促迫于生人，绿鬓成华发。昧者不自知，终朝常汩汩。

利欲沈厥身，其本已先蹶。孰若缮真性，以自固灵骨。
寄荅武陵幕中何支使二首 其二
齐己（唐代）

南州无百战，北地有长征。闲杀何从事，伤哉苏子卿。

江楼联雪句，野寺看春耕。门外沧浪水，风波杂雨声。
和靖州判官陈子从山水图十韵·载酒寻梅
魏了翁（宋代）

松竹贯寒暑，而梅时往来。
不知姤复意，随人谩徨徊。
黄连
吴宽（明代）

花细山桂然，阶下不堪嗅。
野人其根，根长节应九。
苦节不可贞，服食可资寿。
其功利于病，有客嫌苦口。
戒予勿种兹，味苦和难受。
岂不见甘草，百药无不有。
晚步湖塘少休民家
陆游（宋代）

瓜蔓缘篱竹，芦芽刺岸沙。
横陂浮雁鹜，古道暗桑麻。
适遇扶犁叟，同休织屦家。
村童亦可念，唤客手吒叉。
沁园春·张路分秋阅
刘过（宋代）

万马不嘶，一声寒角，令行柳营。见秋原如掌，枪刀突出，星驰铁骑，阵势纵横。人在油幢，戎韬总制，羽扇从容裘带轻。君知否，是山西将种，曾系诗盟。
龙蛇纸上飞腾。看落笔四筵风雨惊。便尘沙出塞，封侯万里，印金如斗，未惬平生。拂拭腰间，吹毛剑在，不斩楼兰心不平。归来晚，听随军鼓吹，已带边声。
发颍昌留别韩次律苏叔党
赵鼎臣（宋代）

行迈日久远，亲旧日已疏。眼中惟牙官，从我走道途。

俗状谁使汝，渐赤由近朱。颍川多名士，古来豪侠区。

历代愧不能，叩门韩与苏。酌我瓮头春，舞我闺中姝。

清言发谈笑，嘲戏颇不无。使我面辄阔，自忘官职粗。

斐然欲从之，文字相与娱。我行未渠央，欲驾复踌躇。

人生如寄耳，聚散安可图。区区惜别离，此志乃非夫。

临风但相思，有使即寄书。
秋声八咏用杜公部秋兴八首韵
徐宗干（清代）

峰峦一抹衬秋晖，古木萧疏露翠微。猿抱悬崖千丈啸，鸦栖落叶半天飞。

梵音泉石心思彻，诗境匡庐面目违。绝顶百围吟远籁，尚留红树带霜肥。
碧泉书院偶书花木所有七首
胡宏（宋代）

白沙波底石苔青，水草摇摇自在生。
红日半竿人世闹，倚阑亭上晓风轻。
应瓒挽诗
汪洙（宋代）

先生高谊古人几，缔就良缘誓不违。要使有情皆作偶，纵然无不也相依。

倡随偕老天何厚，生死同期世所希。寒月宵深光万里，浑疑华表鹤双归。
饮李氏园三首
黄庭坚（宋代）

日暮凉风特特来，醉呼红烛更传杯。
歌阑兴尽须归去，不用繁蝉抵死催。
齐天乐 题紫霞女史画兰卷子
孙云鹤（清代）

绣床昼永杨花卷，金炉暗消香篆。燕影低帘，莺声绕树，睡起绿篆人懒。

沉沉深院。乍困倚熏笼，戏拈斑管。半响凝思，素绡闲向晚风展。

梅寒竹瘦菊淡，幽怀无著处，聊寄湘畹。浅晕微烘，纤豪侧吮，忘把口脂痕染。

风欹雨偃。似空谷幽人，这回重见。潇洒灵韵，楚江春正晚。
张仲宗判监别近三十年经由馀不访余有诗次其韵
刘一止（宋代）

乱前犹省当时事，乱后浑如隔世人。得见升平且欢喜，莫将心世到亨屯。

衔杯倘办中山醉，觅句谁如小庾新。三十年前痴半黠，相逢终不忘天津。
罗汉门庄
郑兼才（清代）

土墙茅屋护篱笆，户内书声得几家。流水故将村路断，远山都受竹围遮。

深藏地势当城郭，团练乡兵作爪牙。战后时平生计足，绿畴春雨长禾麻。
登孤峰
唐绩（宋代）

昨浮枉渚水，今上枉人山。想像云深处，先生独往还。
二子继韵复赋二首 其二
李光（宋代）

城上胡笳枕上闻，却愁羌笛起孤村。冰容不入丹青手，玉骨那忧瘴雾昏。
戊戌仲冬九日陈其年初过塞庐宴集即席限韵
冒襄（清代）

异代论交风雪寒，飘然书剑泪痕看。楼松化石今余几，风雨如期古所难。

对尔须眉堪共照，问他薇蕨许谁餐。霜天片月当年白，萧飒西风夜未残。
虞美人
杨泽民（宋代）

层层楼阁薰风暖。花里香苞短。清芬不逐火云消。看了一重姿媚、一重娇。

几回池上寻芳径。惊见波中影。似将千叶再苞封。肠断昭阳一笑、付飞鸿。
开钟示众法语
释印肃（宋代）

总中有别异中同，成坏非干这一钟。
收拾油铛并火{左金右敖}，圆溶法器隮盲聋。
芦滩水禽图
倪谦（明代）

清霜乍落边风高，鸿雁南征吹羽毛。长天飞尽楚江晚，冲烟几点投衡皋。

山骨孤奇水痕落，晴沙一片平如削。虞机良少菰米多，任尔从容饮还啄。

饮啄知谁伴寂寥，黄芦白苇声萧萧。危梢半折蘸寒碧，雪花不向波间消。

收拾秋容入毫素，应使弋人何所慕。夜月西楼过数行，秪恐随群破汀雾。
句
绍伯（唐代）

远声历历风和水，近色青青竹映松。
小车吟
邵雍（宋代）

自从三度绝韦编，不读书来十二年。
大{上敝下瓦}子中消白日，小车儿上看青天。
闲为水竹云山主，静得风花雪月权。
俯仰之间无所愧，任他人谤似神仙。
飞龙宫行
王士禄（清代）

临淄此地曾潜龙，倜傥颇有文皇风。夜半入宫星如雨，乾坤再辟成奇功。

十有一祀帝业崇，耀武太原临河东。中经上党鸾雍雍，凝笳清跸临旧宫。

眷言顾之拟沛丰，问疾赐酺欢无终。易以嘉号志所从，更闻金桥谣儿童，羊头山翠当朝宗。

勒兵三十万，旌旗千里重。陈吴作绘燕公颂，潞州别驾堪豪雄。

乾符坤珍一十九，并与兹邸传无穷。龙漦降庭蛇起陆，龙入蜀江作鱼服。

雨黑延秋乌语哀，月明南内弦声促。阿荦凶狡阿环骄，何术豢龙同豢犊。

渔阳尘压沈香栏，勿乃遥为故宫戮。噫吁嘻！飞龙宫，已寒烟，三郎魂魄何来还。
海珠远眺
黄在裘（明代）

莲花如蒂石鳌擎，灿灿珠光海上明。东眺扶桑看浴日，西迎郁水拱神京。

森森古木巢孤鹤，滚滚洪涛吼巨鲸。天辟南州钟此胜，何人不动濯缨情。
六言
陆游（宋代）

满帽秋风入剡，半帆寒日游吴。
问子行装何在，带间笑指葫芦。
衡门逸叟歌
霍与瑕（明代）

夏滘之水，上溯端州，下接三山。巨浸洪流，有美幽人宅其间，修真理性驻红颜。

朝朝暮暮桃花渚，岁岁年年荔子湾。衡门斜对清溪绿，半亩山园围翠竹。

春来语鸟夏鸣蝉，秋老黄花冬梅馥。四时好景春复春，悠悠行乐武陵人。

村歌时和两三曲，市酒频倾十数巡。忽以行年八十一，回首青春曾几日。

隙驹转瞬人间世，保和抱静吾且逸。杏坛作德夫何求，每怜夫子亦悲秋。

执舆频问长沮辈，下车欲共楚狂谋。晨门荷蓧惓惓意，卫磬一声千古愁。

纵然功业等尧舜，亦是太山云上浮。莫己知焉斯已矣，何须用我为东周。

同时更有野哉由，乘桴喜从东海游。大鱼腹中虽可葬，何如沂水且休休。

逸叟从来知此意，衡门啸傲无他技。大鹏九万自扶摇，鹪鹩一枝亦堪寄。

春风秋月无尽藏，吟弄不知老将至。谁哉高唱逸民歌，勉斋之子舞婆娑。

清尊无酒沽与我，共拉箕仙醉桂坡。
谢任亮教授送千叶牡丹
苏辙（宋代）

花从单叶成千叶，家住汝南疑洛南。
乱剥浮苞任狼籍，并偷春洛恣醺酣。
香穠得露久弥馥，头重迎风似不堪。
居士谁知已离畏，金盘剪送病中庵。
雨中看山
方芳佩（清代）

连朝掩扉卧，襟怀殊怏怏。重阴昼亦昏，远色润书幌。

忽闻山雨昼，檐溜送清响。开帘得奇观，林木何苍莽。

岂徒眼界新，足使神情爽。拥鼻一微吟，挥毫技复痒。

横斜字半欹，聊以志幽赏。绝爱群鸦雏，冲烟自来往。
题韩运盐竹隐堂绝句三首
陆游（宋代）

邺下王孙今胜流，相逢三伏凛生秋。
未尝一日可无竹，似是前身王子猷。
鹧鸪天·谁道夔龙不致君
姚燧（元代）

谁道夔龙不致君？
白头离乱不曾闻。
三秦碧树生春色，
千里青山入暮云。
何事业，底功勋！
百年五十已中分。
从今万八千场醉，
莫酹刘伶荷锸坟。
江夜舟行
白居易（唐代）

烟澹月濛濛，舟行夜色中。江铺满槽水，帆展半樯风。

叫曙嗷嗷雁，啼秋唧唧虫。只应催北客，早作白须翁。
杂诗六首 其二
李华（唐代）

玄黄与丹青，五气之正色。圣人端其源，上下皆有则。

齐侯好紫衣，魏帝妇人饰。女奴厌金翠，倾海未满臆。

何忍严子陵，羊裘死荆棘。
奉和圣制麟德殿燕百僚应制
常衮（唐代）

云辟御筵张，山呼圣寿长。玉阑丰瑞草，金陛立神羊。

台鼎资庖膳，天星奉酒浆。蛮夷陪作位，犀象舞成行。

网已祛三面，歌因守四方。千秋不可极，花发满宫香。
遗编
刘克庄（宋代）

短发萧萧老日侵，遗编未敢废研寻。
薰莸理欲迷通义，衮斧忠邪害恕心。
笃信圣贤常事左，稍知治乱每忧深。
人生有腹当盛酒，谁遣吾侪著古今。
菩萨蛮
陈允平（宋代）

银城远枕清江曲。汀洲老尽蒹葭绿。君上木兰舟。妾愁双凤楼。

角声何处发。月浸溪桥雪。独自倚阑看。风飘襟袖寒。
清商怨 其二
赵师侠（宋代）

江头伊轧动柔橹。渐楚天欲暮。浩荡轻鸥，波间自容与。
岸蓼汀苹无绪。更满目、潇疏江树。此意何穷，凭谁图画取。
迓黄守再来二首
胡寅（宋代）

旧治重临宠渥新，圣朝因任慰斯民。
芾棠不拜阴如幄，骑竹争迎气似春。
金重百斤兼赐爵，车高一丈更施茵。
能名籍甚宜蒙此，颍水卢溪共演深。
陈学樵丈荣寿冠带
庞尚鹏（明代）

白首诗书草莽臣，伏生应笑是前身。仙家岂羡朱门贵，海屋今前紫绶新。

梦里云山长是客，醉来花径易逢春。他年玉树天香发，重拜鸾书下紫宸。
昆仑使者
李贺（唐代）

昆仑使者无消息，茂陵烟树生愁色。
金盘玉露自淋漓，元气茫茫收不得。
麒麟背上石文裂，虬龙鳞下红枝折。
何处偏伤万国心，中天夜久高明月。
王大将军奉朝命驻防吾潮辞旧居诗
谢元汴（明代）

与尔周旋三十秋，子堂父搆付东流。纷纷一似亡林鹿，何处人间营菟裘。
食煮菜简吕居仁
韩驹（宋代）

晓谒吕公子，解带浮屠宫。留我具朝餐，唤奴求晚菘。

洗箸点盐具，鸣刀芼姜葱。俄顷香馥坐，雨声传鼎中。

方观翠浪涌，忽变黄云浓。争贪歙钵暖，不觉定碗空。

忆登金山顶，僧饭与此同。还家不能学，永费烹调功。

硬恐动牙颊，冷愁伤肺胸。君独得其妙，堪持饷衰翁。

异时闻豪气，爱客行庖丰。殷勤故煮菜，知我林下风。

人生各有道，旨蓄用禦冬。今我无所营，枵腹何由充。

岂惟台无馈，菜把尚不蒙。念当勤致此，亦足慰途穷。
月夜坐忆
薛蕙（明代）

明月三五时，流光千里外。虚馆风泠泠，寒墀霜霭霭。

不见南楼客，徒忆西园盖。欢酒无盈觞，忧襟有馀带。

沉吟静夜思，缅邈佳人会。
胡文定公挽诗三首
刘子翚（宋代）

有意扶名教，躬行语默中。
楷模陶士器，药石补天聪。
衡岳邻新卜，伊川道已东。
传经知有子，接武大明宫。
寄寿母舅郑梅所先生暨妗李氏七十得齿字
黄仲昭（明代）

南湖衍庆源，一派流迤逦。乌石山前秀气钟，华堂矗矗连云起。

中有齐眉鹤发仙，紫凤青鸾相并峙。阅世升平七十年，方瞳双碧照秋水。

梅花灼烁晚方妍，慈竹茏葱寒更美。我昔栖迟故国时，长向堂前拜容止。

撤蔀砭愚荷爱深，于分虽甥恩则子。年来幸获遭圣明，玉笋联班五云里。

闽南回首天茫茫，献寿无由斟绿蚁。题诗远寄鹤南归，聊代芳筵祝遐祉。

我家双亲七十馀，别来久旷供甘旨。却喜城东数亩庐，门墙咫尺联桑梓。

相期朝暮慰离怀，寿域徜徉乐馀齿。
次韵江子我见戏长句
晁说之（宋代）

江家宅在多文史，兄弟论文讵我遗。
长逝不来荒马鬣，後生亦老倦车帷。
契成自卖宁无恨，诗到相嘲雅见知。
山水尚怜天付与，暮年漂薄向仇池。
读东坡谪居三适辄次其韵 旦起理发
张九成（宋代）

忆昔叨从班，入朝大明宫。五更催上马，梦里过万松。

想见天竺催，九重吟清风。头垢不暇梳，爬搔常靡通。

今来幸閒放，栉比肯匆匆。清晨解绦辫，千梳复重重。

不羡列禦寇，散发摇风鬉。气舒两目明，顿与离朱同。

此乐岂易得，快意适相逢。再拜复再拜，深恩荷天公。
禅人写真求赞
释正觉（宋代）

默默蒲禅，空空世缘。
谁赓白雪，我得青毡。
万法之机开两拳，千我之檐著一肩。
戏蝶栩栩兮物齐春梦，飞鸿冥冥兮字没秋烟。
和郡将劝农
胡寅（宋代）

仁政惟敦本，躬行岂好夸。
舞停衫颺雪，盘藉绮如霞。
童马争骑竹，村庞息吠花。
向来观馌地，和气满家家。
绝句二首
周文璞（宋代）

皋伯通家琐夕晖，八年寒食数归期。
江乡橘柚花如雪，不许离人戴一枝。
昭君怨二首 其一
董思恭（唐代）

新年犹尚小，那堪远聘秦。裾衫沾马汗，眉黛染胡尘。

举眼无相识，路逢皆异人。唯有梅将李，犹带故乡春。
晚望
陈深（宋代）

莽莽荒城下，悠悠古道傍。
秋风吹草木，落日下牛羊。
感慨悲新事，登临叹异方。
长吟意无极，回首一沾裳。
仙迹岩题诗二十三首·三清殿
佚名（宋代）

虚无混沌未分前，大道元居太极先。
自一而三同祖炁，澄清高上积阳天。
送友人及第归江东
陈羽（唐代）

五陵春色泛花枝，心醉花前远别离。落羽耻为关右客，

成名空羡里中儿。都门雨歇愁分处，山店灯残梦到时。

家住洞庭多钓伴，因来相贺话相思。
春暮
曹勋（宋代）

乾坤万事上眉端，寂历东风独倚栏。
白发余春能几醉，绿阴细倚不多寒。
香飘苔迳花谁惜，影落沙鹤泉自看。
碧眼野僧知我意，素琴携就竹西弹。
多日不收家信再和呈丁合州
章甫（宋代）

邮亭盘礴已六日，清坐了无尘事随。
书寄弟兄犹未到，梦游京浙不胜驰。
江边短艇雨千点，竹里疎烟梅一枝。
儿女未知为客恨，但争柑橘绕庭墀。
喜雨口号呈陈守伯固十二首
陈造（宋代）

旱风虫孽久挻灾，好雨如今陆续来。
谁道天人不相与，青章解挽帝心回。
兀庵
释绍昙（宋代）

身同枯木倚寒岩，铄尽玄微没许般。
只麽守些獃怛怛，从教壁倒与篱丹。
次韵叶司户
许月卿（宋代）

舟自摇摇钓濑滨，睦州司户得诗人。
对床夜雨如苏子，满座春风似伯淳。
文武略窥瑶蓼射，婺衢争耀锦乡春。
金华叶相垂青史，青出於蓝局局新。
和季弟韵二十首
刘克庄（宋代）

栖山毕竟胜居廛，投老柴门古道边。
儋死更无人守墨，雄存已道客嘲玄。
鸱夷腹大常盛酒，麈尾谈清绝口钱。
挂起桔槔能几日，田间轧轧又机泉。
与沈信翁对饮忆雍节夫高子文
李若水（宋代）

北门昔日吾三友，今日樽前得一人。
雍老滑稽垂白首，高郎文雅最青春。
一飞小篆追秦相，两吐新诗近楚臣。
落落星辰各千里，请君休说恐伤神。
郎宫湖亭
佚名（宋代）

郎官遗爱凿成湖，李白题诗在昔初。
春水浪翻惊野鹭，夏荷盘侧戏游鱼。
冬风结冻凝青汉，秋月分光落碧虚。
我爱四时风景好，买山来此创幽居。
古香慢·赋沧浪看桂
吴文英（宋代）

怨娥坠柳，离佩摇葓，霜讯南圃。漫忆桥扉，倚竹袖寒日暮。还问月中游，梦飞过、金风翠羽。把残云、胜水万顷，暗熏冷麝凄苦。
渐浩渺、凌山高处。秋澹无光，残照谁主。露粟侵肌，夜约羽林轻误。翦碎惜秋心，更肠断、珠尘藓路。怕重阳，又催近、满城细雨。
题郑承事所作惠兰三首
陈鉴之（宋代）

兰如君子蕙如士，此评吾得这涪翁。
有余不足姑勿率，毕竟清幽气类同。
楞严六根·异舌知味
释慧远（宋代）

憍梵钵提知此味，苦涩咸酸那裹是。
一举如能至梵天，超证如来真实钱。
赠唐谷
刘克庄（宋代）

唐氏源流远，寄才每间生。
勤于骚有分，举以相知名。
吾子攻诗苦，先民耻艺成。
常卿不可见，见汝眼犹明。
罗山
吴曾（宋代）

儿时闻罗山，窟穴居神仙。念念每欲往，终为俗累牵。

兹晨复何夕，风日媚晴暄。偶与二三子，径来践前言。

崎岖涉冈涧，峭茜淩云烟。崖断或如泻，坡平俄若川。

有泉何自来，但觉声涓涓。萦纡若蛇走，往注山腹田。

徘徊一濯足，入袖风翩翩。俄登最高岭，中观屋数椽。

嶙峋老石像，摩挲不记年。桃花破丛菅，一笑为嫣然。

石屏与翠壁，拥从相后先。物色恣观览，万界满眼前。

适问同游人，兹为第几天。不然何秀拔，不与众峰连。

长安在何许，无乃落日边。十年苦抢攘，战血腥戈鋋。

谁知尘外客，一壑能自专。徜徉得此乐，疑已飘飘然。

兹游恐难再，迟留不能前。如何林间月，弄影明娟娟。

催归犹恨早，正恐陵谷迁。到家追悔甚，誓将世务捐。

却寻向来路，迹断难攀援。春雨正濛密，涧水鸣潺湲。

徘徊不可上，愧尔无仙缘。
渡江
戴熙（清代）

远水平如席，远山高于枕。江水吞天来，群山赴江饱。

江树排圆荠，江云浴烂锦。横江剪一帆，削耳风凛凛。

回望海门烟，日出金波淰。
蜡烛
罗邺（唐代）

暖香红焰一时燃，缇幕初垂月落天。

堪恨兰堂别离夜，如珠似泪滴樽前。
偈颂一百三十六首 其一○七
释惟一（宋代）

不思善，不思恶。孤迥迥，活鱍鱍。不用追寻，不劳捉摸，只贵诸人知著落。

知著落，杨岐驴子三只脚。
蓦山溪·赠衡阳妓陈湘
黄庭坚（宋代）

鸳鸯翡翠，小小思珍偶。眉黛敛秋波，尽湖南、山明水秀。娉娉秋秋，恰近十三余，春未透。花枝瘦。正是愁时候。
寻花载酒。肯落谁人后。只恐远归来，绿成阴、青梅如豆。心期得处，每自不由人，长亭柳。君知否。千里犹回首。
寄雪窦千峰琬西堂
释如珙（宋代）

千丈崖根芋火香，天上日轮正卓午。
东土西乾无祖师，白头老僧七十五。
家父约端约饭端约以疾辞乃作古风并送腊梅
蔡戡（宋代）

诗仙逸气舒长虹，一洗万古凡马空。
五车蠹字勤且攻，不肯马马辨鱼虫。
雪中鹤氅如王恭，谁能低唱深帘栊。
年来何事怯霜风，闭门索句鸣笙镛。
新诗为我开愁容，退避岂敢争词锋。
君不可屈真卧龙，小窗独坐时一中。
故折金蓓赠我翁，绝胜桃杏漫山红。
君诗当得碧纱笼，此花宜侑琉璃钟。
走笔寄谢仍匆匆，昏暮叩户惊隣东。
柳梢青·联璧寻春
蔡伸（宋代）

联璧寻春，踏青尚意，年时携手。此际重来，可怜还是，年时时候。阴阴柳下人家，人面桃花似旧。但原年年，春风有信，人心长久。
次韵谪居三适 夜卧濯足
李纲（宋代）

养生贵养足，不假衾与裯。温温斗水间，可以解我忧。

月露夜寂寂，风雨寒飕飕。呼童具盆汤，足若双蜺投。

老来嗜坐卧，突兀鹰在韝。有时起游行，恍讶烟云浮。

自从饱涤濯，此病良已瘳。虚堂日千转，轻捷如沐猴。
初冬杂题
陆游（宋代）

风雨声豪入梦中，不知身世寄孤蓬。
狐裘毡帽如龙马，天汉西南小益东。
寒食城东即事
王维（唐代）

清溪一道穿桃李，演漾绿蒲涵白芷。
溪上人家凡几家，落花半落东流水。
蹴踘屡过飞鸟上，秋千竞出垂杨里。
少年分日作遨游，不用清明兼上巳。
题冀渭公所藏杨忠悯梅花诗卷
邵长蘅（清代）

黯淡缃绨墨影寒，那能展卷不汍澜？当关虎豹麋躯易，畏路风汍仗友难。

溅血九原仍化碧，批鳞一疏独留丹。文山诗句眉山笔，古瘦清香再拜看。
秋色
赵师秀（宋代）

幽人爱秋色，祇为属吟情。一片叶初落，数联诗已清。

瘦便藤杖细，凉觉葛衣轻。门外萧萧径，今年菊自生。
题小刀
冯班（清代）

一尺清光势似钩，锷边名姓旧来雠。未甘孤怯常磨看，自恨粗疏更密收。

无质草烟轻欲动，有情秋水冻难流。佽飞匕首堪为伴，但斩蛟龙不觅侯。
欢喜口号 其一
黄彦平（宋代）

纷纷番伪漫成群，淮北淮南结塞氛。破走仙官三万骑，秪烦前队夜叉军。
谢王泽州寄长松兼简张天觉二首
苏轼（宋代）

莫道长松浪得名，能教覆额两眉青。
便将径寸同千尺，知有奇功似茯苓。
凭君说与埋轮使，速寄长松作解嘲。
（送张天觉诗有埋轮及河东悭之语。
）无复青粘和漆叶，枉将钟乳敌仙茅。
与耿湋水亭咏风联句
颜真卿（唐代）

清风何处起，拂槛复萦洲。 ——裴幼清

回入飘华幕，轻来叠晚流。 ——杨凭

桃竹今已展，羽翣且从收。 ——杨凝

经竹吹弥切，过松韵更幽。 ——左辅元

直散青蘋末，偏随白浪头。 ——陆士修

山山催雨过，浦浦发行舟。 ——权器

动树蝉争噪，开帘客罢愁。 ——陆羽

度弦方解愠，临水已迎秋。 ——颜真卿

凉为开襟至，清因作颂留。 ——皎然

周回随远梦，骚屑满离忧。 ——耿湋

岂独销繁暑，偏能入迥楼。 ——乔（失姓）

王风今若此，谁不荷明休。 ——陆涓
示子聿
陆游（宋代）

故山谁伴隐茅茨，幸有吾家大耳儿。
雨暗小窗分夜课，雪迷长鑱共朝饥。
名场未捷宁妨学，史限虽严不废诗。
我死汝应传钵袋，勉持愚直报明时。
石城乐四首 其三
胡应麟（明代）

洞庭八百里，一夜南风回。送郎到长干，泊舟凤凰台。
阌乡秋夜
林廷玉（明代）

枕簟凉生秋夜清，风吹庭树动秋声。碧空万里湛如水，月色满天窗外明。

孤馆萧萧静如许，何处残砧闻数杵。风情月思共撩人，一种幽怀对谁语。
东关
陆游（宋代）

路入东关物象奇，角巾老子曳筇枝。
蚕如黑蚁桑生後，秧似青鍼水满时。
穿市不嫌微雨湿，过溪翻喜坏桥危。
当年野店题诗处，又典春衣具午炊。
客居余明远来访
董嗣杲（宋代）

风浪而今自忍闻，尚甘客隐大江濆。
酒家债负将偿足，诗境情怀任醉分。
爱睡有魔销碗茗，遣闲无事对炉熏。
梧桐井畔敲门处，问字何人访子云。
过白起墓
曹邺（唐代）

夷陵火焰灭，长平生气低。将军临老病，赐剑咸阳西。
邹道士听雨堂
王鏊（明代）

虚白堂深夜寂寥，初闻淅淅转潇潇。先声似到梧桐叶，馀润旋添杜若苗。

信有雷霆驱律令，不须蜥蜴助喧呶。束先生去无人会，空使巫尪得烂焦。
伯东留诗别余次韵
刘克庄（宋代）

残生恰似道傍樗，匠斧樵柯免剪除。
撚我几须安个字，见君一面胜千书。
贫家仅有难为黍，贵安相过翠织裾。
稚子不知新社友，却询座上者谁欤。
春闱报罢答寄宜甫刺史四首 其二
梅文明（清代）

荦确频驱上计车，饶人看遍帝城花。不如春社寻巢燕，大厦连云处处家。
柳梢青
杨无咎（宋代）

日转墙东。几枝寒影，一点香风。清不成眠，醉凭诗兴，起绕珍丛。

平生只个情钟。渐老矣、无愁可供。最是难忘，倚楼人在，横笛声中。
我有一壶酒与于鳞赋
王世贞（明代）

我有一壶酒，与君醉花下。东风日夜至，群芳无停吐。

高歌荡浮云，白日光起舞。陶然中心悦，忽往在千古。

匪以藉世赢，他人安能取。
和西湖竹枝词
高克礼（元代）

第四桥头第一湾，看鱼直上玉泉山。大鱼已逐龙飞去，留得当年旧赐环。
挽诸葛寿之 其三
孙应时（宋代）

命矣三年病，天乎百岁期。尸饔犹有母，传业更无儿。

便作平生尽，空多国士知。增光在金友，人得记埙篪。
苦旱六首
陈造（宋代）

苍生惜死所，倚须数寸泽。
连朝油云度，空劳问雨色。
丰歉恐数然，造物莫为力。
定知天屡阴，为尔动凄恻。